PRÍLOHA I

Vyhláška ministra hospodárskych vecí, poľnohospodárstva a inovácií z dd.mm.2012, ref. … o obmedzení prístupu k lokalitám sústavy Natura 2000 oblastí pobrežnej zóny Severného mora a zóny Vlakte van de Raan podľa článku 20 zákona o ochrane prírody z roku 1998 (Natuurbeschermingswet)

MINISTER HOSPODÁRSKYCH VECÍ, POĽNOHOSPODÁRSTVA A INOVÁCIÍ,

konajúc na základe dohody s ministrom infraštruktúry a životného prostredia a ministrom obrany,

so zreteľom na článok 20 ods. 1 a 2 zákona o ochrane prírody z roku 1998 (Natuurbeschermingswet 1998) je prístup k týmto konkrétne vymenovaným oblastiam obmedzený, pretože ide o nevyhnutné opatrenie na ochranu environmentálnej hodnoty uvedených oblastí.

Úvod

Článok 20 ods. 1 zákona o ochrane prírody z roku 1998 ustanovuje, že provinčné orgány môžu obmedziť prístup ku všetkým alebo niektorým lokalitám sústavy Natura 2000, pokiaľ je to nevyhnutné na ochranu environmentálnej hodnoty.

Článok 20 ods. 2 zákona o ochrane prírody z roku 1998 ustanovuje, že ak je lokalita uvedená v odseku 1 spravovaná úplne alebo čiastočne alebo v mene nášho ministra alebo niektorého z našich ministrov, bude právomoci uvedené v odseku 1 vykonávať minister hospodárskych vecí, poľnohospodárstva a inovácií po dohode s iným naším ministrom. V tomto prípade sa „iným naším ministrom“ rozumie minister infraštruktúry a životného prostredia a minister obrany.

Táto vyhláška bola prijatá so súhlasom oboch uvedených ministrov.

Podľa článku 20 ods. 3 zákona o ochrane prírody z roku 1998 v lokalite sústavy Natura 2000 alebo v jej častiach nie je povolená prítomnosť človeka, pokiaľ to nie je v súlade s obmedzeniami ustanovenými v odsekoch 1 a 2.

Článok 20 ods. 4 zákona o ochrane prírody z roku 1998 ustanovuje, že zákaz uvedený v odseku 3 sa nevzťahuje na majiteľov lokalít sústavy Natura 2000.

Je nevyhnutné obmedziť prístup k niektorým podoblastiam v rámci lokalít sústavy Natura 2000 v pobrežnej zóne Severného mora a v zóne Vlakte van de Raan. Účelom obmedzenia prístupu je dosiahnutie cieľov sústavy Natura 2000 vyplývajúcich zo smerníc 79/409/EHS a 92/43/EHS a realizácia dohody o opatreniach v oblasti rybolovu v chránených oblastiach Severného mora (akkoord Visserijmaatregelen Beschermde Gebieden Noordzee, ďalej len „VIBEG“). Ďalšie podrobnosti sú uvedené vo vysvetlivkách k vyhláške.

Táto vyhláška bola oznámená Európskej komisii, pretože sa bude vzťahovať aj na zahraničné rybárske plavidlá. Takého oznámenie je z právneho hľadiska nevyhnutné, aby bolo uvedené pravidlá možné uplatňovať na zahraničné rybárske plavidlá v súlade so spoločnou politikou rybného hospodárstva EÚ. Nástroj licencie bol tiež oznámený týmto spôsobom, aby ho bolo možné v budúcnosti uplatňovať aj na iné druhy rybolovu, a nielen na rybolov vlečnými sieťami.

ROZHODOL TAKTO:

Článok 1

Na účely tejto vyhlášky sa uplatňujú tieto vymedzenia pojmov:

Plán riadenia: Plán riadenia uvedený v článku 19b zákona o ochrane prírody z roku 1998.

Najdostupnejšie techniky a postupy rybolovu: Overené a vyskúšané rybárske metódy a systémy riadenia rybného hospodárstva, ktoré príslušný orgán uznal v danom čase ako najlepšie postupy po zohľadnení aspektov, ako je ekológia, životné prostredie (spotreba pohonných látok), bezpečnosť a/alebo dobré životné podmienky zvierat.

Príslušný orgán: Ministerstvo hospodárskych vecí, poľnohospodárstva a inovácií alebo jeho právny nástupca.

Rybolov na morskom dne: Všetky formy rybolovu, ktoré narúšajú morské dno, vrátane rybolovu vlečnými sieťami s reťazami na plašenie, lovu kreviet a lovu mäkkýšov.

Lov na udicu: Rekreačný alebo komerčný rybolov s využitím udíc, navijakov, rybárskej lovnej šnúry a návnady.

Zariadenie na zachytávanie semien lastúrnikov (MZI): Rybársky výstroj, vznášajúci sa vo vode alebo iný, navrhnutý na pravidelný zber semien lastúrnikov a zakotvený alebo pripevnený k morskému dnu. Pozostáva zo siete alebo iného materiálu s podstielkou na zachytávanie lariev lastúrnikov.

Výskumné oblasti: Oblasti, v ktorých prebieha alebo bude prebiehať výskum schválený vládou zameraný na dôsledky rybolovu na morské dno a jeho flóru a faunu a na alternatívne metódy rybolovu. Všeobecne platí, že tento výskum budú uskutočňovať holandské plavidlá.

Rybolov vlečnými sieťami: Rybolov s využitím vlečnej siete bez ohľadu na to, ako je sieť vybavená (napríklad reťazami na plašenie, cievkami alebo vlečnými sieťami s elektrickým impulzom).

Plavidlá: Všetky plavidlá vrátane plavidiel bez výtlaku a vodných lietadiel používaných na vode alebo vhodných na použitie ako prostriedky na dopravu ľudí a/alebo tovaru na vode.

Variabilný koridor: Splavný námorný koridor s rôznou šírkou a polohou.

Pevný rybársky výstroj: Obručové siete, vrše na úhory, žiabrové siete, háčikové siete, závesné siete, záťahové siete alebo akékoľvek iný pevný výstroj, ktorý nie je určený na lov mäkkýšov.

Licencia: Licencia na výkon konkrétnej činnosti vyžadovaná vnútroštátnymi právnymi predpismi. Domácu alebo zahraničnú fyzickú alebo právnickú osobu, ktorá má v úmysle vykonávať takúto činnosť, môžu príslušné orgány uznať za držiteľa licencie buď priamo, alebo prostredníctvom obchodnej organizácie, pokiaľ príslušné orgány považujú jej činnosť podľa príslušnej legislatívy za určitých podmienok za prípustnú.

Dohoda VIBEG: Dohoda VIBEG predložená parlamentu v liste z 15. decembra 2011 (Dolná komora, 2011 – 2012, 29675, č. 140).

Rybolov: Vkladanie rybárskeho výstroja do vody, držba rybárskeho výstroja vo vode, zdvíhanie alebo výlov rybárskeho výstroja alebo pokus akýmikoľvek inými prostriedkami vyloviť z vody:

ryby alebo ich časti alebo rybie ikry,

mäkkýše alebo ich časti, larvy mäkkýšov alebo mladé mäkkýše,

hviezdovky alebo koraly.

Rybárske plavidlá: Plavidlá všetkých štátnych príslušností, ktoré je možné priamo alebo nepriamo použiť na rybolov.

Rybársky výstroj: Všetko vybavenie vhodné na rybolov.

Zóny: Jednotlivé oblasti, zóny I, II a III v rámci sústavy Natura 2000 v pobrežnej zóne Severného mora, vymedzené súradnicami v prílohe k tejto vyhláške.

Článok 2

Prístup do oblastí zóny I v rámci lokality sústavy Natura 2000 v pobrežnej zóne Severného mora je obmedzený v tom zmysle, že počas roka je v týchto oblastiach alebo nad nimi zakázané vykonávať akékoľvek činnosti s výnimkou týchto činností:

a) pokiaľ ide o rybolov: — rybolov vlečnými sieťami nevyhnutný na účely výskumu vo výskumných oblastiach,

b) pokiaľ ide výlov mušlí: — výlov mušlí je povolený do 1. januára 2014, ale iba medzi 1. aprílom a 1. novembrom a v súlade s koncesnými oblasťami, ktoré sa do uvedeného dátumu uplatňujú,

c) pokiaľ ide o kladenie a údržbu káblov a potrubí: — kladenie káblov a potrubí a ich údržba, pokiaľ je povolená v súlade so zákonom o ochrane prírody, — od 1. novembra do 1. apríla je údržba káblov a potrubí povolená iba v prípade núdze alebo v iných naliehavých prípadoch, o ktorých vopred rozhodne príslušný orgán, v súlade so všetkými osobitnými ustanoveniami,

d) pokiaľ ide o plavidlá: — bez toho, aby bol dotknutý bod a), je pobrežná zóna Severného mora až do zavedenia plánu riadenia prístupná pre všetky plavidlá počas celého roka, nie však na účely rybolovu, pod podmienkou, že rybársky výstroj je uložený alebo je v takom stave, že ho nie je možné okamžite použiť, — oblasti zóny I s výnimkou zóny I pri obci Petten sú prístupné iba medzi 1. aprílom a 1. novembrom pre všetky plavidlá, nie však na účely rybolovu, pod podmienkou, že rybársky výstroj je odložený alebo je v takom stave, že ho nie je možné okamžite použiť. Zákaz tranzitu touto oblasťou medzi 1. novembrom a 1. aprílom nadobudne platnosť v deň, ku ktorému bude prijatý plán riadenia, — iba v oblasti zóny I pri obci Petten majú všetky plavidlá právo tranzitu v blízkosti pobrežia počas celého roka, nie však na účely rybolovu, pod podmienkou, že rybársky výstroj je uložený alebo je v takom stave, že ho nie je možné okamžite použiť, — po prijatí plánu riadenia bude od 1. novembra do 1. apríla povolený prístup plavidlám dopĺňajúcim piesok cez variabilný koridor, ktorého presná poloha bude závisieť od polohy lokality ťažby piesku, cieľovej lokality dopĺňania piesku a výskytu turpanov. Poloha variabilného koridoru sa určí po konzultácii s príslušným orgánom podľa zásady, že plavebná vzdialenosť medzi lokalitou ťažby piesku a lokalitou dopĺňania piesku by mala byť čo najkratšia, pričom sa musí dodržať vzdialenosť 1 500 metrov od kŕdľov turpanov, — lodná preprava (tranzit) v časti, ktorá sa prekrýva s námornými trasami vymedzenými bójami (alebo námornými trasami, ktoré ešte len budú vymedzené bójami), a v oblasti zóny I nad obcou Rottum, pokiaľ sa táto časť neprekrýva so zmluvne vymedzenou oblasťou Eems-Dollard,

e) pokiaľ ide o leteckú dopravu: — civilná letecká doprava vo výške nad 300 metrov v súlade so súborom pravidiel zodpovedného lietania (Gedragscode verantwoord vliegen) a nad 450 metrov, pokiaľ to vyžadujú právne predpisy.

Článok 3

Prístup do oblastí zóny II v rámci lokality sústavy Natura 2000 v pobrežnej zóne Severného mora je obmedzený v tom zmysle, že počas roka je zakázaný rybolov na morskom dne a iné činnosti, ktoré narúšajú morské dno, s výnimkou týchto činností:

a) pokiaľ ide o rybolov: — v oblasti zóny II pri obci Petten: rybolov s vlečnými sieťami s elektrickým impulzom do 1. januára 2016, — lov kreviet: do 1. januára 2014 na základe licencie vydanej v súlade so zákonom o ochrane prírody platnej v čase prijatia tejto vyhlášky, — lov kreviet: od 1. januára 2015, ak to povoľuje licencia vydaná v súlade so zákonom o ochrane prírody, — pelagický rybolov s využitím rybárskeho výstroja, ktorý nie je možné použiť na rybolov na morskom dne, — lov na udicu, — rybolov s pevným výstrojom, — zariadenia na zachytávanie semien lastúrnikov,

b) pokiaľ ide výlov mušlí: — výlov mušlí je povolený do 1. januára 2014 na základe licencie vydanej v súlade so zákonom o ochrane prírody platnej v čase prijatia tejto vyhlášky, ale iba v súlade s koncesnými oblasťami, ktoré sa do uvedeného dátumu uplatňujú, — výlov mušlí v oblastiach Stortemelk a Razende Bol v zóne II po 1. januári 2014 na základe licencie vydanej v súlade so zákonom o ochrane prírody,

c) pokiaľ ide o kladenie a údržbu káblov a potrubí: — kladenie káblov a potrubí a ich údržba, pokiaľ je povolená na základe licencie vydanej v súlade so zákonom o ochrane prírody, — od 1. novembra do 1. apríla je údržba káblov a potrubí povolená iba v prípade núdze alebo v iných naliehavých prípadoch, o ktorých vopred rozhodne príslušný orgán, a v súlade so všetkými osobitnými ustanoveniami,

d) pokiaľ ide o plavidlá: — tranzit a kotvenie plavidiel.

Článok 4

Prístup do oblastí zóny III v rámci lokality sústavy Natura 2000 v pobrežnej zóne Severného mora je obmedzený v tom zmysle, že počas roka je zakázaný rybolov na morskom dne a iné činnosti, ktoré narúšajú morské dno, s výnimkou týchto činností:

a) pokiaľ ide o rybolov: — rybolov v súlade s najlepšími dostupnými metódami a postupmi rybolovu, — lov kreviet do 1. januára 2014 na základe licencie vydanej v súlade so zákonom o ochrane prírody platnej v čase prijatia tejto vyhlášky a po tomto dátume na základe licencie vydanej v súlade so zákonom o ochrane prírody, — rybolov vlečnými sieťami s reťazami na plašenie do 1. januára 2014 v oblastiach zóny III neďaleko obcí Petten a Eierlandsegat, — lov mäkkýšov s výnimkou mäkkýšov rodu Spisula v oblasti zóny III nad obcou Ameland na základe licencie vydanej v súlade so zákonom o ochrane prírody alebo na základe plánu riadenia, — -pelagický rybolov s využitím rybárskeho výstroja, ktorý nie je možné použiť na rybolov na morskom dne, — lov na udicu, — rybolov s pevným výstrojom, — zariadenia na zachytávanie semien lastúrnikov,

b) pokiaľ ide výlov mušlí: — výlov mušlí je povolený do 1. januára 2014 na základe licencie vydanej v súlade so zákonom o ochrane prírody platnej v čase prijatia tejto vyhlášky, ale iba v súlade s koncesnými oblasťami, ktoré sa do uvedeného dátumu uplatňujú, — výlov mušlí v oblasti zóny III severne od ostrova Schiermonnikoog po 1. januári 2014 na základe licencie vydanej v súlade so zákonom o ochrane prírody,

c) pokiaľ ide o kladenie a údržbu káblov a potrubí: — kladenie káblov a potrubí a ich údržba, pokiaľ je povolená na základe licencie vydanej v súlade so zákonom o ochrane prírody, — od 1. novembra do 1. apríla je údržba káblov a potrubí povolená iba v prípade núdze alebo v iných naliehavých prípadoch, o ktorých vopred rozhodne príslušný orgán, a v súlade so všetkými osobitnými ustanoveniami,

d) pokiaľ ide o plavidlá: — tranzit a kotvenie plavidiel.

Článok 5

Celoročný prístup do častí lokality sústavy Natura 2000 v pobrežnej zóne Severného mora okrem oblastí zón I, II a III uvedených v článkoch 2, 3 a 4 je povolený pre všetky druhy rybolovu na základe licencie vydanej v súlade so zákonom o ochrane prírody alebo pre daný druh rybolovu, ktorý je zahrnutý do plánu riadenia, pričom rybolov vlečnými sieťami s reťazami na plašenie je povolený iba do 1. januára 2016.

Článok 6

Prístup do lokality sústavy Natura 2000 v zóne Vlakte van de Raan je povolený bez obmedzení s výnimkou prístupu na účely týchto činností, ktorý je s určitými obmedzeniami povolený od 1. januára 2013:

— rybolov vlečnými sieťami vo výskumných oblastiach, iba ak je to potrebné na účely výskumu,

— rybolov vlečnými sieťami s reťazami na plašenie iba na základe licencie vydanej v súlade so zákonom o ochrane prírody maximálne do 1. januára 2016,

— lov mäkkýšov, rybolov s využitím pevného rybárskeho výstroja a zariadenia na výlov semien lastúrnikov na základe licencie vydanej v súlade so zákonom o ochrane prírody alebo na základe plánu riadenia,

— iné druhy komerčného rybolovu na základe licencie vydanej v súlade so zákonom o ochrane prírody alebo na základe príslušného plánu riadenia.

Článok 7

Ak bude výskum vo výskumných oblastiach dokončený pred 1. januárom 2016, budú sa na dané oblasti namiesto obmedzení výskumných oblastí znova od skoršieho dátumu vzťahovať obmedzenia prístupu platné pre zónu I, II alebo III.

Článok 8

Obchodné rybárske plavidlá s dĺžkou 12 alebo viac metrov zdržujúce sa v rámci lokality sústavy Natura 2000 v pobrežnej zóne Severného mora a zóne Vlakte van de Raan musia byť, ak je to relevantné, vybavené zapnutým funkčným zariadením na satelitné sledovanie, ktoré musí prinajmenšom spĺňať európske požiadavky.

Článok 9

Podľa článku 20 ods. 4 zákona o ochrane prírody z roku 1998 sa celoročné obmedzenia prístupu ustanovené v tejto vyhláške nevzťahujú na prístup na účely výkonu vládnej služby bez ohľadu na to, či pri ňom boli použité vládne plavidlá alebo nie, alebo jej výkon nariadila vláda, pokiaľ je to nevyhnutné na účely riadenia a údržby, značenia, monitorovania, záchranárskych prác, inšpekcie, dohľadu, vyšetrovania alebo obrany.

Článok 10

Táto vyhláška nadobúda platnosť dňom nasledujúcim po jej uverejnení vo Vládnom vestníku a zostáva v platnosti do 1. januára 2016.

Článok 11

V prípadoch, v ktorých sa požaduje licencia a príslušné činnosti sa už posúdili v rámci postupu vydávania licencií pre holandských držiteľov licencií, môžu zahraniční rybári splniť požiadavku na licenciu na základe postupu oznámenia.

Námietky

V súlade so všeobecným zákonom o správnom práve (Algemene wet bestuursrecht) môžu zainteresované strany vzniesť voči tejto vyhláške písomnú námietku. Námietky je možné vzniesť do šiestich týždňov od uverejnenia tejto vyhlášky vo Vládnom vestníku na adresu:

The Minister for Economic Affairs, Agriculture and Innovation (Minister hospodárskych vecí, poľnohospodárstva a inovácií) Dienst Regelingen (Oddelenie pre právne predpisy) Afdeling Recht & Rechtsbescherming (Odbor práva a právnej ochrany) Postbus 20401 2500 EK ’s Gravenhage

Námietka musí byť podpísaná a musí obsahovať aspoň tieto položky:

a. meno/názov a adresu osoby/strany, ktorá námietku vznáša,

b. dátum,

c. opis vyhlášky, voči ktorej sa námietka vznáša a

d. dôvody námietky.

Uverejnenie a verejné nahliadnutie

Táto vyhláška bude uverejnená vo Vládnom vestníku a na webových stránkach ministerstva hospodárskych vecí, poľnohospodárstva a inovácií. Kópie tejto vyhlášky vrátane príloh je možné vyžiadať si tiež telefonicky od oddelenia pre regionálnu a územnú hospodársku politiku ministerstva hospodárskych vecí, poľnohospodárstva a inovácií (Regional and Spatial Economic Policy Department of the Ministry of Economic Affairs, Agriculture and Innovation (EL&I), Att. A. de Noord, A.deNoord@mineleni.nl)

Podpisy)

V súlade s poverovacou vyhláškou „Besluit mandaat, volmacht en machtiging voor het directoraat-generaal voor Natuur en Regio van het Ministerie van Economische Zaken, Landbouw en Innovatie 2012“ má riaditeľ oddelenia pre regionálnu a územnú hospodársku politiku právomoc podpisovať dokumenty týkajúce sa rozhodnutí v mene ministra hospodárskych vecí, poľnohospodárstva a inovácií, ako sa uvádza v článku 20 ods. 2 zákona o ochrane prírody z roku 1998. Táto vyhláška vznikla na základe uvedenej skutočnosti.

Minister hospodárskych vecí, poľnohospodárstva a inovácií

Vysvetlivky

Lokality sústavy Natura 2000

Ochranu prírodných rezervácií a druhov, ktoré v nich žijú, právne upravuje zákon o ochrane prírody z roku 1998. Oblasti pobrežnej zóny Severného mora a zóny Vlakte van de Raan majú mimoriadnu environmentálnu hodnotu a sú preto v súlade s oddielom 10a zákona o ochrane prírody z roku 1998 označené za lokality sústavy Natura 2000. Vyhláška o označení obsahuje ciele zachovania biotopov a druhov v súlade s európskou smernicou o vtákoch a smernicou o biotopoch.

Označenie pobrežnej zóny Severného mora za lokalitu sústavy Natura 2000

Vyhláškou z 25. februára 2009, ref. DRZO/2008-007 (Vládny vestník 2009, 38) označil minister poľnohospodárstva, životného prostredia a kvality potravín (LNV) „pobrežnú zónu Severného mora“ za osobitne chránenú zónu podľa smernice o vtákoch a smernice o biotopoch.

Vyhláškou zo 14. marca 2011 (Vládny vestník 2011, 4458) minister poľnohospodárstva a zahraničného obchodu zmenil a doplnil predchádzajúcu vyhlášku z 25. februára 2009. Vyhláška zo 14. marca 2011 mení a dopĺňa predchádzajúce označenie pobrežnej zóny Severného mora za osobitne chránenú zónu podľa smernice o vtákoch a smernice o biotopoch. Táto vyhláška upravuje hranice oblasti a ciele ochrany.

V rámci tejto vyhlášky sú osobitne dôležité tieto ciele ochrany:

H1110_B Piesčiny trvalo zaplavené plytkou morskou vodou

Cieľ: zachovať oblasť a zlepšiť kvalitu biotopu typu H1110 v pobrežnej zóne Severného mora (podtyp B).

Pobrežná zóna Severného mora je, pokiaľ ide o typ biotopu H1110_B, najvýznamnejšou oblasťou v Holandsku: vyše polovica označenej oblasti tohto podtypu leží v pobrežnej zóne Severného mora.

Relatívny význam tohto typu biotopu pre Európu sa klasifikuje ako veľmi vysoký.

Podtyp trvalo zaplavené piesčiny (podtyp B) sa vyskytuje vo vonkajších deltách blízko vtoku do mora. Stav vnútroštátnej ochrany tohto podtypu je mierne nepriaznivý.

A001 Potáplica štíhlozobá

Cieľ: Zachovať oblasť a kvalitu biotypu s cieľom zachovania populácie.

Populácie potáplice štíhlozobej majú z medzinárodného a hlavne z vnútroštátneho hľadiska veľký význam. Lokalita slúži tomuto druhu ako oblasť hľadania potravy. Výskyt potáplice štíhlozobej v Holandsku sa vo veľkej miere obmedzuje na pobrežné oblasti Severného mora. V označenej pobrežnej zóne Severného mora je tieto vtáky možné pozorovať vo veľkých množstvách vo vonkajších deltách medzi Západofrízskymi ostrovmi, kde sa na rozhraní medzi jednotlivými vodnými útvarmi uskutočňuje rybolov. Tento druh sa zriedka vyskytuje v pravidelnom počte, ale v poslednom období počet jedincov tohto druhu v krajine vzrástol. Keďže je postačujúce zachovať súčasný stav, na vnútroštátnej úrovni nebol stanovený cieľ na obnovu biotopu.

A002 Potáplica severská

Cieľ: Zachovať oblasť a kvalitu biotypu s cieľom zachovania populácie.

Potáplica severská má z vnútroštátneho hľadiska veľký význam. Lokalita slúži tomuto druhu ako oblasť hľadania potravy. Výskyt potáplice severskej v Holandsku sa koncentruje v pobrežných oblastiach Severného mora. Celkový počet jedincov a trend (a teda ani stav ochrany) nie sú známe, pretože sa vyskytujú veľmi zriedka a často sa mýlia s oveľa bežnejšou potáplicou štíhlozobou. Keďže je postačujúce zachovať súčasný stav, na vnútroštátnej úrovni nebol stanovený cieľ na obnovu biotopu.

A062 Chochlačka morská (Aythya marila)

Cieľ: Zachovať oblasť a kvalitu biotypu s cieľom zachovania populácie.

Lokalita slúži tomuto druhu ako oblasť hľadania potravy. V polovici deväťdesiatych rokov 20. storočia bolo v pobrežnej zóne Severného mora napočítaných pomerne veľa chochlačiek morských, čo v podstate odrážalo ich úbytok v oblasti Ijselského jazera a v oblasti Waddenského mora. Z porovnania so stavom kajok vyplýva, že pobrežná zóna Severného mora plní v období, keď je v dvoch spomínaných oblastiach málo potravy, úlohu útočiska, údaje z pobrežnej zóny Severného mora však nie sú dostatočné. Je postačujúce zachovať súčasný stav. Pravdepodobnú príčinu extrémne nízkej úrovne vnútroštátnej ochrany nie je v tejto oblasti možné zistiť.

A063 Kajka

Cieľ: Zachovať oblasť a kvalitu biotopu s priemernou úrovňou populácie 26 200 vtákov (počet uprostred zimy).

Kajky majú z medzinárodného a hlavne z vnútroštátneho hľadiska veľký význam. Lokalita slúži tomuto druhu ako oblasť hľadania potravy. Najmä v rokoch nedostatku potravy vo Waddenskom regióne, ktoré sa kryjú s dobrými rokmi, pokiaľ ide o neobvyklé druhy mäkkýšov v pobrežnej zóne Severného mora, ako sú mäkkýše rodu Spisula, sa pomerne veľký počet kajok kŕmi v pobrežnej zóne Severného mora. Pokles počtu kajok v pobrežnej zóne Severného mora v poslednom období môže byť znakom zlepšenia situácie s potravou vo Waddenskom regióne, hoci populačný trend na žiadne takého zlepšenie nepoukazuje. Keďže výskyt kajok v pobrežnej zóne Severného mora pravdepodobne súvisí s nedostatočnými podmienkami vo Waddenskom mori, pre túto oblasť bol stanovený cieľ obnovy biotopu, pričom stačí zachovať kapacitu útočiska v pobrežnej zóne Severného mora. Je postačujúce zachovať súčasný stav. Pravdepodobnú príčinu extrémne nízkej úrovne vnútroštátnej ochrany nie je v tejto oblasti možné zistiť.

A065 Turpan

Cieľ: Zachovať oblasť a kvalitu biotopu s priemernou úrovňou populácie 51 900 vtákov (počet uprostred zimy).

Turpany majú z medzinárodného a hlavne z vnútroštátneho hľadiska veľký význam. Lokalita slúži tomuto druhu ako oblasť hľadania potravy. Ide o oblasť s výrazne najvyšším výskytom turpanov v Holandsku. Tento druh patrí medzi zimných návštevníkov. Počet jedincov vykazuje veľké výkyvy bez jednoznačného trendu, čiastočne preto, lebo údaje o ňom sú dostupné iba v januári. Ich počet môže z roka na rok kolísať v závislosti od meniacej sa dostupnosti mäkkýšov (vrátane mäkkýšov rodu Spisula). Stav vnútroštátnej ochrany tohto druhu je mierne nepriaznivý.

Označenie oblasti Vlakte van de Raan za lokalitu sústavy Natura 2000

Minister hospodárskych vecí, poľnohospodárstva a inovácií vyhláškou zo 14. marca 2011 (Vládny vestník 2011, 4458) označil oblasť Vlakte van de Raan za osobitne chránenú zónu v zmysle smernice o biotopoch.

V rámci tejto vyhlášky sú obzvlášť dôležité tieto ciele ochrany:

H1110_B Piesčiny trvalo zaplavené plytkou morskou vodou

Cieľ: Zachovať povrchovú oblasť a zachovať kvalitu biotopu typu H1110 v zóne

Vlakte van de Raan (podtyp B).

Relatívny význam tohto typu biotopu pre Európu sa klasifikuje ako veľmi vysoký.

Podtyp trvalo zaplavené piesčiny (podtyp B) sa vyskytuje vo vonkajších deltách blízko vtoku do mora. Stav vnútroštátnej ochrany tohto podtypu je mierne nepriaznivý.

Ďalšie informácie o cieľoch ochrany biotopu sú k dispozícií v uverejnených vyhláškach o označení pobrežnej zóny Severného mora a zóny Vlakte van de Raan za lokality sústavy Natura 2000. (www.synbiosys.alterra.nl/natura2000/gebiedendatabase)

Dohoda o opatreniach v oblasti rybolovu v chránených oblastiach Severného mora (VIBEG)

Dobrovoľná dohoda o trvale udržateľnom rybolove v Severnom mori („Maatschappelijk Convenant Noordzeevisserij: Duurzaam Vissen“) bola podpísaná 5. júna 2008 stranami zastupujúcimi odvetvie rybolovu, environmentálne organizácie a ústrednú vládu. Jej cieľom bolo zabezpečiť trvalo udržateľný a spoločensky prijateľný rybolov v Severnom mori. Jedným z aspektov, ktoré sú súčasťou dohody, je „spoločný prístup k chráneným morským oblastiam v Severnom mori“. Mal sa zorganizovať spoločný postup zameraný na prijatie cieľov a opatrení pre chránené oblasti v Severnom mori, pričom ak by strany neboli schopné dosiahnuť konsenzus, o týchto cieľoch a opatreniach by s konečnou platnosťou rozhodla vláda.

V roku 2009 minister ustanovil koordinačný výbor VIBEG na podporu vzájomnej výmeny informácií a rozvoja vnútroštátnej a medzinárodnej politiky. Členmi výboru sú Svetový fond na ochranu prírody, Nadácia Severného mora (Stichting de Noordzee), Výbor pre obchod s rybami, Federácia združení rybárov, organizácia IMARES Wageningen a jednotlivé oddelenia Ministerstva hospodárskych vecí, poľnohospodárstva a inovácií a Ministerstva infraštruktúry a životného prostredia. Výbor s cieľom podporiť proces týkajúci sa pobrežnej zóny vypracoval dohodu o opatreniach v rybolove v chránených oblastiach Severného mora (známu ako dohoda VIBEG).

V rámci dohody VIBEG boli v pobrežnej zóne Severného mora ako lokalite sústavy Natura 2000 podľa článku 20 zákona o ochrane prírody vymedzené zóny, ku ktorým je obmedzený prístup, či už na stanovené obdobie alebo pokiaľ ide o konkrétnu metódu rybolovu.

Dohoda VIBEG spolu s predbežnou víziou dohody týkajúcou sa lovu kreviet (Perspectief garnalenvisserij) bola podpísaná a predložená parlamentu v liste z 15. decembra 2011 (Dolná komora, 2011 – 2012, 29675, č. 140). Cieľom tejto vyhlášky je, inter alia, realizovať dohody o úplnom alebo čiastočnom uzavretí častí pobrežnej zóny Severného mora a zóny Vlakte van de Raan ako lokalít sústavy Natura 2000 v súlade s článkom 20 zákona o ochrane prírody z roku 1998. Dohoda VIBEG sa vzťahuje iba na rybolov. Táto vyhláška má širší záber: upravuje tiež prístup na účely činností iných ako rybolov.

Narúšanie morského dna

Rybolov prispieva k dynamike častí biotopu typu H1110_B, ktoré sú prirodzene menej dynamické. Predpokladá sa, že táto zvýšená dynamika môže za zmeny v biodiverzite a poškodzuje relatívne dlhoveké druhy, ktoré sa zo zhoršeného stavu zotavujú dlhšie ako relatívne krátko žijúce druhy. Prijaté opatrenia sú sčasti nevyhnutné na obmedzenie tejto zvýšenej dynamiky, ktorej príčinou je rybolov na morskom dne. Cieľom opatrení je tiež zmierniť dôsledky, ktoré mohli v týchto oblastiach zanechať rôzne druhy rybolovu vlečnými sieťami. Táto vyhláška je teda súčasťou podmienok pre vydanie príslušnej licencie v súlade so zákonom o ochrane prírody, pokiaľ ide o tieto jednotlivé druhy rybolovu vlečnou sieťou.

Rušenie vtáctva

Vysoko citlivé vtáctvo, ako sú turpany, potáplice severské a potáplice štíhlozobé, ktoré sa, najmä v zime, vyskytujú v pobrežnej zóne Severného mora vo veľkých množstvách, môžu určité činnosti rušiť. Obmedzenie prístupu do oblastí zóny I od 1. novembra do 1. apríla sa vzťahuje na všetky činnosti v danom období, ktoré by mohli mať negatívny vplyv na populácie týchto vtáčích druhov.

Výskum a monitorovanie

Vo výskumných oblastiach bude na účely záznamov očakávaného pokroku pri údržbe a vypracúvaní príslušných cieľov ochrany prebiehať výskum a monitorovanie. Na tieto činnosti sa nevzťahuje zákaz narúšania morského dna, pokiaľ sú nevyhnutné na účely výskumu a monitorovania.

Vonkajšie dôsledky

Pri vydávaní licencií na navrhované projekty (pri ktorých sa vyžaduje licencia) prebiehajúcich úplne alebo čiastočne neďaleko lokalít, na ktoré sa vzťahuje článok 20, sa vezme do úvahy označenie Natura 2000 a následne sa na vydanie licencie môžu vzťahovať dodatočné podmienky, prípadne môže byť licencia zamietnutá.

Presadzovanie právnych predpisov

Na účely podpory presadzovania právnych predpisov musia byť obchodné rybárske plavidlá (v závislosti od dĺžky lode) vybavené zapnutým funkčným zariadením na satelitné sledovanie AIS alebo VMS alebo čiernou skrinkou. Plavidlá loviace mušle a mäkkýše musia mať čiernu skrinku. Systém čiernej skrinky zaznamenáva polohu plavidla v pravidelných intervaloch. Na základe týchto záznamov je možné určiť, či bolo plavidlo použité na účely rybolovu alebo sádkovania. Plavidlá kratšie ako 12 metrov nemusia byť vybavené týmito zariadeniami.

Presné vymedzenie zón na účely komerčného rybolovu a výskumných oblastí

Presné vymedzenie zón na účely komerčného rybolovu a výskumných oblastí v lokalitách sústavy Natura 2000, v častiach pobrežnej zóny Severného mora a zóny Vlakte van de Raan, zákonom o ochrane prírody z roku 1998 – pokiaľ nie sú zahrnuté v prílohe k tejto vyhláške – bude stanovené v dodatkovej vyhláške k zákonu o rybolove alebo bude zahrnuté do príslušného plánu riadenia.

Výskumné oblasti pobrežnej zóny Severného mora v rámci lokality sústavy Natura 2000 boli označené a všetky sa nachádzajú v zóne I. Výskumné oblasti Vlakte van de Raan v lokalite sústavy Natura 2000 boli označené čiastočne. Označené výskumné oblasti (vrátane súradníc) sú uvedené v prílohe k vyhláške a sú súčasťou tejto vyhlášky.

Zóny v oblasti Vlakte van de Raan ako lokalite sústavy Natura 2000 zatiaľ na účely komerčného rybolovu neboli presne vymedzené. Po vymedzení zón a označení všetkých výskumných oblastí v rámci lokality Vlakte van de Raan budú tieto zóny a oblasti ustanovené v dodatkovej vyhláške a zahrnuté do príslušného plánu riadenia.

Zákaz rybolovu elektrickým prúdom

Ak sa v Európe zruší zákaz rybolovu elektrickým prúdom, bude rybolov vlečnými sieťami s reťazami na plašenie v pobrežnej zóne Severného mora a zóne Vlakte van de Raan ako lokalitách sústavy Natura 2000 úplne zakázaný najneskôr do jedného roka po zrušení zákazu rybolovu elektrickým prúdom.

V súčasnosti je rybolov elektrickým prúdom v EÚ stále zakázaný. Na experimentálny rybolov s vlečnými sieťami s elektrickým impulzom sa v súčasnosti v Holandsku tento zákaz nevzťahuje. Po zrušení zákazu rybolovu elektrickým prúdom bude možné rozšíriť rybolov s vlečnými sieťami s elektrickým impulzom a upustiť od rybolovu vlečnou sieťou s reťazami na plašenie. Medzi zrušením zákazu rybolovu elektrickým prúdom a zavedením úplného zákazu rybolovu vlečnou sieťou s reťazami na plašenie v pobrežnej zóne Severného mora a zóne Vlakte van de Raan ako lokalitách sústavy Natura 2000 bude stanovené prechodné obdobie najviac jedného roka. Tento zákaz bude pre informáciu rybárov a ostatných zainteresovaných strán uverejnený na webových stránkach ministerstva, v Úradnom vestníku a prostredníctvom rybárskych organizácií doma i v zahraničí.

Oznámenie opatrení týkajúcich sa rybolovu

Súčasťou opatrení v tejto vyhláške sú obmedzenia vzťahujúce sa na oblasť rybolovu vrátane rybárov z iných členských štátov EÚ. Zahraniční rybári musia takisto dodržiavať obmedzenia prístupu ustanovené v tejto prihláške, pretože platia na území Holandska. Z tohto dôvodu budú opatrenia tiež oznámené v súlade s článkom 9 ods. 1 nariadenia (ES) č. 2371/2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybného hospodárstva. Rybári z ostatných členských štátov budú mať možnosť vyjadriť sa k opatreniam, ktoré sa prijímajú v rámci tejto vyhlášky o obmedzení prístupu.

Vysvetlivky

Vymedzenie zón sa v prvom rade dotkne rybolovu, ale tiež plavidiel a činností, ktoré s rybolovom nesúvisia. V tomto prehľade sa pre každý typ rybolovu a plavidla uvádza, kde, akým spôsobom a kedy je príslušná činnosť povolená v pobrežnej zóne Severného mora a zóne Vlakte van de Raan ako lokalitách sústavy Natura 2000.

Rybolov vlečnými sieťami s reťazami na plašenie je povolené:

— v pobrežnej zóne Severného mora ako lokalite sústavy Natura 2000: do 1. januára 2014 mimo výskumných oblastí v zóne III neďaleko obcí Petten a Eierlandsegat,

— v pobrežnej zóne Severného mora ako lokalite sústavy Natura 2000: do 1. januára 2016 mimo zón I, II a III a mimo výskumných oblastí na základe licencie vydanej v súlade so zákonom o ochrane prírody,

— v zóne Vlakte van de Raan ako lokalite sústavy Natura 2000: do 1. januára 2016 mimo výskumných oblastí na základe licencie vydanej v súlade so zákonom o ochrane prírody.

Lov kreviet je povolený:

— vo výskumných oblastiach pobrežnej zóny Severného mora a zóny Vlakte van de Raan ako lokalitách sústavy Natura 2000, iba ak je to nevyhnutné na účely výskumu,

— v pobrežnej zóne Severného mora ako lokalite sústavy Natura 2000: do 1. januára 2014 v zónach II a III mimo výskumných oblastí a v zóne III na základe licencie vydanej v súlade so zákonom o ochrane prírody (pozri tiež článok 4 písm. a)),

— v pobrežnej zóne Severného mora ako lokalite sústavy Natura 2000: od roku 2015 v oblastiach zóny II na základe licencie vydanej v súlade so zákonom o ochrane prírody, ak výskum jednoznačne potvrdí, že lov kreviet s využitím cievok nemá žiadne preukázateľné negatívne účinky na morské dno a jeho faunu,

— v pobrežnej zóne Severného mora ako lokalite sústavy Natura 2000: mimo zón I, II a III,

— v zóne Vlakte van de Raan ako lokalite sústavy Natura 2000 mimo výskumných oblastí na základe licencie vydanej v súlade so zákonom o ochrane prírody.

Rybolov vlečnými sieťami v súlade s „najdostupnejšími technikami a postupmi rybolovu“ je povolený:

— vo výskumných oblastiach pobrežnej zóny Severného mora a zóny Vlakte van de Raan ako lokalitách sústavy Natura 2000, iba ak je to nevyhnutné na účely výskumu,

— v pobrežnej zóne Severného mora ako lokalite sústavy Natura 2000: v oblasti pri obci Petten v zóne II (oblasť vyznačená zeleným krížovým šrafovaním na mape v prílohe: zóna II**) rybolov s vlečnými sieťami s elektrickým impulzom do 1. januára 2016,

— v pobrežnej zóne Severného mora ako lokalite sústavy Natura 2000: v zónach I, II a III aj mimo nich a mimo výskumných oblastí,

— v pobrežnej zóne Severného mora ako lokalite sústavy Natura 2000: mimo zón I a II a mimo výskumných oblastí,

— v zóne Vlakte van de Raan ako lokalite sústavy Natura 2000 mimo výskumných oblastí na základe licencie vydanej v súlade so zákonom o ochrane prírody.

Pelagický rybolov vlečnými sieťami je povolený:

— vo výskumných oblastiach pobrežnej zóny Severného mora a zóny Vlakte van de Raan ako lokalitách sústavy Natura 2000, iba ak je to nevyhnutné na účely výskumu,

— v pobrežnej zóne Severného mora ako lokalite sústavy Natura 2000: mimo zón I, II a III,

— v pobrežnej zóne Severného mora ako lokalite Natura 2000: v zónach II a III s výnimkou pelagického rybolovu s výstrojom, ktorý je tiež vhodný na rybolov na morskom dne,

— v zóne Vlakte van de Raan ako lokalite Natura 2000 mimo výskumných oblastí.

Lov mäkkýšov je povolený:

— v pobrežnej zóne Severného mora ako lokalite sústavy Natura 2000: v zóne III mimo výskumných oblastí a iba na základe licencie vydanej v súlade so zákonom o ochrane prírody alebo na základe plánu riadenia okrem lovu mäkkýšov rodu Spisula v oblasti zóny III nad obcou Ameland,

— v pobrežnej zóne Severného mora ako lokalite sústavy Natura 2000: mimo zón I, II a III a iba na základe licencie vydanej v súlade so zákonom o ochrane prírody alebo na základe plánu riadenia,

— v zóne Vlakte van de Raan ako lokalite sústavy Natura 2000 mimo výskumných oblastí a iba na základe licencie vydanej v súlade so zákonom o ochrane prírody alebo na základe plánu riadenia,

Výlov mušlí je povolený:

— v pobrežnej zóne Severného mora ako lokalite sústavy Natura 2000: do 1. januára 2014 od 1. apríla do 1. novembra v zóne I, ale iba v súlade s podmienkami koncesie,

— v pobrežnej zóne Severného mora ako lokalite sústavy Natura 2000: do 1. januára 2014 v zónach II a III, ale iba v súlade s podmienkami koncesie,

— od 1. januára 2014 v zónach II a III, ale iba v súlade s podmienkami koncesie a na základe licencie vydanej v súlade so zákonom o ochrane prírody,

— v zóne Vlakte van de Raan ako lokalite sústavy Natura 2000 mimo výskumných oblastí a iba na základe licencie vydanej v súlade so zákonom o ochrane prírody alebo na základe plánu riadenia.

Rybolov s využitím pevného výstroja mimo výskumných oblastí je povolený:

— v pobrežnej zóne Severného mora ako lokalite sústavy Natura 2000: mimo zóny I,

— v pobrežnej zóne Severného mora ako lokalite sústavy Natura 2000: v zónach II a III,

— v zóne Vlakte van de Raan ako lokalite sústavy Natura 2000 na základe licencie vydanej v súlade so zákonom o ochrane prírody.

Lov na udicu je povolený:

— v pobrežnej zóne Severného mora ako lokalite sústavy Natura 2000: iba mimo zóny I,

— v pobrežnej zóne Severného mora ako lokalite sústavy Natura 2000: v zónach II a III a mimo nich,

— v zóne Vlakte van de Raan ako lokalite sústavy Natura 2000.

Zariadenia na zachytávanie semien lastúrnikov sú povolené:

— v pobrežnej zóne Severného mora ako lokalite sústavy Natura 2000: v zónach II a III mimo výskumných oblastí,

— v pobrežnej zóne Severného mora ako lokalite sústavy Natura 2000: mimo zón I, II a III a mimo výskumných oblastí,

— v zóne Vlakte van de Raan ako lokalite sústavy Natura 2000 mimo výskumných oblastí na základe licencie vydanej v súlade so zákonom o ochrane prírody.

Plavidlá dopĺňajúce piesok sú povolené:

— okrem oblastí, cez ktoré sa môžu plaviť všetky plavidlá, sa plavidlá dopĺňajúce piesok môžu od 1. apríla do 1. novembra plaviť aj cez variabilný koridor.

Všetky plavidlá sú povolené:

— v pobrežnej zóne Severného mora ako lokalite sústavy Natura 2000: až do prijatia plánu riadenia pre pobrežnú zónu Severného mora je celoročný tranzit z jednej oblasti do druhej oblasti povolený pre všetky plavidlá iba cez oblasť zóny I pri obci Petten v blízkosti pobrežia, nie však na účely rybolovu, a pod podmienkou, že rybársky výstroj je uložené alebo je v takom stave, že nie je možné ho okamžite použiť,

— v pobrežnej zóne Severného mora ako lokalite sústavy Natura 2000: po prijatí plánu riadenia bude pre oblasti zóny I, s výnimkou oblastí pri obci Petter, pre všetky plavidlá platiť zákaz prístupu, okrem obdobia od 1. apríla do 1. novembra,

— v pobrežnej zóne Severného mora ako lokalite sústavy Natura 2000: tranzit a kotvenie v zónach II a III mimo výskumných oblastí,

— v pobrežnej zóne Severného mora ako lokalite sústavy Natura 2000: plavba a kotvenie mimo zón I, II a III a mimo výskumných oblastí,

— v zóne Vlakte van de Raan v súlade s článkom 6.

Všeobecné informácie týkajúce sa postupu vydávania licencií v súlade so zákonom o ochrane prírody z roku 1998

Vo viacerých článkoch tejto vyhlášky o obmedzení prístupu sa uvádza podmienka, že niektoré činnosti je možné vykonávať iba na základe licencie vydanej v súlade so zákonom o ochrane prírody. Tento text obsahuje ďalšie podrobnosti o postupoch a požiadavkách súvisiacich s vydaním licencie a posúdeniami príslušnými orgánmi.

Všeobecné informácie týkajúce sa postupu vydávania licencií v súlade so zákonom o ochrane prírody a konkrétne informácie týkajúce sa lokalít sústavy Natura 2000 sú k dispozícii na webových stránkach:

www.noordzeenatura2000.nl

http://www.synbiosys.alterra.nl/natura2000/default.aspx?main=gebieden

Článok 6 ods. 3 smernice o biotopoch ustanovuje, že akýkoľvek plán alebo projekt, ktorý priamo nesúvisí so správou lokality alebo nie je potrebný pre ňu, ale môže pravdepodobne významne ovplyvniť túto lokalitu, či už samotne, alebo v spojení s inými plánmi alebo projektmi, podlieha primeranému odhadu jeho dosahov na danú lokalitu z hľadiska cieľov ochrany lokality.

S ohľadom na výsledky posúdenia dosahov na lokalitu a v súlade s odsekom 4 príslušné vnútroštátne orgány nesmú odsúhlasiť plán alebo projekt, pokiaľ sa najprv nepresvedčia, že plán alebo projekt nebude mať nepriaznivý vplyv na prírodné charakteristiky danej lokality.

Uvedená požiadavka na predchádzajúci súhlas je zapracovaná do článku 19d holandského zákona o ochrane prírody z roku 1998 formou nástroja licencie. Článok 19f tohto zákona ustanovuje, že žiadateľ musí spolu so žiadosťou o licenciu predložiť aj primerané posúdenie.

Ministerská vyhláška týkajúca sa vydávania licencií v súlade so zákonom o ochrane prírody z roku 1998 vymedzuje rozdelenie kompetencií, pokiaľ ide o vydávanie licencií, medzi ministerstvo hospodárskych vecí, poľnohospodárstva a inovácií na jednej strane a príslušné provincie na druhej strane. V tejto vyhláške sa uvádzajú jednotlivé kategórie činností a lokalít, pre ktoré je príslušným orgánom ústredná vláda. Všetky ostatné oblasti podliehajú kompetencii príslušných provincií. Vhodným príkladom je v tejto súvislosti skutočnosť, že ministerstvo má výhradné kompetencie, pokiaľ ide o všetky činnosti, v tých častiach holandskej pobrežnej zóny Severného mora ako lokalite sústavy Natura 2000, ktoré neboli pridelené provinciám.

Iniciátor projektu alebo činnosti sa bude musieť v prvom rade informovať od príslušného orgánu, či sa na daný projekt alebo činnosť licencia vôbec vyžaduje. Môže tak spraviť oficiálne prostredníctvom žiadosti o posúdenie požiadavky na licenciu alebo neoficiálne telefonicky, e-mailom alebo na osobnom stretnutí so zástupcami príslušného orgánu. V prípade záujmu žiadateľa odpovie príslušný orgán na túto žiadosť o informácie písomne. Ak v tej istej oblasti lokality Natura vykonáva tú istú činnosť viacero jednotlivcov, ako napríklad v prípade rybárov, ktorí na podporu svojich záujmov využívajú obchodnú organizáciu, bude daná organizácia plniť funkciu kontaktného miesta pre príslušný orgán. Vo väčšine prípadov môžu tieto organizácie vystupovať ako poverení žiadatelia o licenciu, hoci držiteľom licencie bude len samotný podnik alebo osoba.

Ak príslušný orgán dospeje k záveru, že na činnosť alebo projekt je potrebná licencia, žiadateľ bude musieť vykonať a predložiť primerané posúdenie danej činnosti. Žiadatelia o vypracovanie návrhu environmentálneho posúdenia často požiadajú environmentálnu poradenskú službu. Všetky náklady na vypracovanie tohto dokumentu hradí žiadateľ. Na uľahčenie vypracúvania takéhoto posúdenia vplyvov ministerstvo na internete uverejnilo informácie o „ukazovateli vplyvov“: http://www.synbiosys.alterra.nl/natura2000/effectenindicator.aspx?subj=effectenmatrix

Okrem toho holandská Skupina pre koordináciu lokalít sústavy Natura 2000 (Regiegroep Natura 2000) vypracovala a uverejnila rôzne nástroje, ktoré poskytujú poradenstvo o dôležitých otázkach.

http://www.natura2000.nl/pages/gereedschap.aspx

Žiadny z týchto informačných zdrojov nie je k dispozícii v anglickom jazyku. Ich používanie si preto vyžaduje preklad.

Vo väčšine prípadov sa návrh primeraného posúdenia vplyvov prediskutuje pred predložením oficiálnej písomnej žiadosti na jednom alebo viacerých poradných zasadnutiach s príslušným orgánom. Primerané posúdenie sa venuje všetkým (možným) vplyvom činnosti na príslušné ciele ochrany v danej oblasti alebo oblastiach lokality sústavy Natura 2000. Venuje sa tiež zmierňujúcim okolnostiam alebo opatreniam, ak sa vyžadujú, a v osobitných prípadoch, napr. ak sa zistia významné skutočnosti pri hodnotení alternatívnych lokalít, celoštátnych záujmov alebo ekologickej kompenzácie („kritériá ADC“ – alternatieven, dwingende redenen, compensatie).

Po oficiálnom predložení žiadosti a jej príloh príslušný orgán skontroluje úplnosť a správnosť poskytnutých informácií. Potom zašle kópie jednotlivým zainteresovaným stranám a vyžiada si ich stanovisko k žiadosti. Organizácia na ochranu prírody a ostatné zainteresované strany majú na poskytnutie stanoviska 6 týždňov, zatiaľ čo provincie a príslušné obce majú na poskytnutie stanoviska 8 týždňov.

Vo väčšine prípadov príslušný orgán rozhodne do 13 týždňov od prijatia žiadosti. Toho obdobie 13 týždňov je možné predĺžiť o ďalších 13 týždňov.

Po vydaní úradného rozhodnutia o žiadosti môže zainteresovaná strana voči rozhodnutiu vzniesť námietku (bezwaar) do 6 týždňov. Po rozhodnutí o námietke môže príslušná strana podať odvolanie na Správne odvolacie oddelenie Štátnej rady, opäť do 6 týždňov.

Súčasťou hlavného rozhodnutia o žiadosti je súbor doložiek a príloha obsahujúca dôvody, ktoré viedli príslušný orgán k danému rozhodnutiu. Tieto doložky môžu zahŕňať požiadavku na držbu kópie licencie na palube pri vykonávaní danej činnosti, požiadavku na funkčné zariadenie na záznamy o úlovkoch alebo navigačného systému určitého typu, požiadavku na hlásenie určitých informácií o rybolove, na ktorý sa licencia nevzťahuje, povinnosť vykonávať rybolov v rámci určitých oblastí alebo jeho zákaz v rámci určitých oblastí, povinnosť dodržiavať stanovené vzdialenosti od oblastí výskytu vtákov a/alebo tuleňov, aby sa zabránilo ich rušeniu, povinnosť loviť pomocou určitého výstroja, povinnosť dodržiavať kvóty v určitých obdobiach alebo určitých oblastiach a ustanovenia o platnosti licencie na konkrétne dni, časti dní alebo konkrétne obdobia.

Plány riadenia budú uverejnené na webových stránkach ministerstva: O tom, či sa na danú činnosť bude vzťahovať požiadavka na licenciu alebo bude podliehať plánu riadenia, rozhodnú príslušné orgány. Po prijatí príslušného plánu riadenia budú ďalšie podrobnosti uvedené v samotnom pláne.

Systém oznamovania pre zahraničné rybárske plavidlá

Uvedený postup žiadania o licenciu v súlade so zákonom o ochrane prírody z roku 1998 sa vzťahuje na všetky plavidlá s právom rybolovu (pozri prílohu I k základnému nariadeniu (ES) č. 2371/2002). Holandské rybárske obchodné organizácie môžu pri určitých druhoch rybolovu požiadať o licenciu v mene zahraničných rybárskych plavidiel. V takom prípade budú títo rybári buď okamžite zaradení na zoznam držiteľov licencií, ktorý je k licencii pripojený (ak daná holandská obchodná organizácia v čase vydania licencie poskytla ich údaje príslušným orgánom), alebo budú na tento zoznam zaradení, s uvedením ich charakteristík, potom ako príslušným orgánom dané údaje oznámia prostredníctvom e-mailu (access_natura2000_neth@mineleni.nl). Na zahraničné rybárske plavidlá sa pre vydanie licencie vzťahujú rovnaké pravidlá.

Poskytovanie informácií, pokiaľ ide o zmeny v obmedzeniach prístupu

Pokiaľ ide o budúce obmedzenia prístupu, budúcimi situáciami (napr. prijatím plánu riadenia), pre ktoré ešte nebol stanovený konkrétny termín, sa zaoberá niekoľko článkov tejto vyhlášky. O zmenách v obmedzeniach prístupu, pre ktoré nebol stanovený termín, sa holandskí a zahraniční rybári, ako aj iné zainteresované strany môžu informovať na webovej stránke https://circabc.europa.eu/faces/jsp/extension/wai/navigation/container.jsp, v holandskom Vládnom vestníku (Staatscourant) a na komunikačných portáloch holandských a zahraničných rybárskych obchodných organizácií.

Poznámky k článkom:

Článok 1

V tomto článku sa uvádzajú vymedzenia kľúčových pojmov, ktoré sa spomínajú vo vyhláške.

Článok 2

Tento článok upravuje obmedzenia prístupu, pokiaľ ide o oblasti zóny I. Celková rozloha všetkých oblastí zóny I je približne 145 km2 alebo 10 % celkovej rozlohy lokality sústavy Natura 2000 v pobrežnej zóne Severného mora.

Uzavreté oblasti zóny I sú uzavreté pre všetky druhy rybolovu s výnimkou časti, kde je rybolov potrebný na účely výskumu. V dohode VIBEG bolo výslovne ustanovené, že rybolov s využitím pevného výstroja alebo lovných šnúr je v týchto oblastiach zakázaný.

Cieľom je umožniť rozvoj týchto oblastí z hľadiska zlepšenia kvality biotopu typu H1110_B pri jeho minimálnom narušení a tiež s ohľadom na skupiny vtáctva, ktoré sú citlivé na rušenie, ako je potáplica štíhlozobá, potáplica severská, chochlačka morská, kajka a turpan, bez ohľadu na to, či ich výskyt v oblasti priamo súvisí s prípadným výskytom mäkkýšov. Ich využívanie na iné účely, ktoré nesúvisia s rybolovom, bude obmedzené z dôvodu uvedených cieľov ochrany a rozvoja, a bude tiež zahrnuté do príslušného plánu riadenia alebo sa naň bude vzťahovať požiadavka na licenciu vydanú v súlade so zákonom o ochrane prírody.

Na zabezpečenie rozvoja s minimálnym narúšaním budú tiež zakázané činnosti vykonávané nad oblasťou v nízkej nadmorskej výške, ktoré by mohli značne rušiť turpany. Tieto oblasti sú preto takisto uzavreté pre civilné lietadlá, pokiaľ nelietajú vo výške nad 300 metrov a v súlade so súborom pravidiel „gedragscode verantwoord vliegen“ (súbor pravidiel zodpovedného lietania). Plánuje sa zvýšenie tejto hranice na 450 metrov, ktorá sa uplatňuje nad oblasťou centrálneho plánu rozvoja Waddenského mora (PKB-gebied). Po zmene a doplnení zákona o letectve v tejto súvislosti hranica 450 metrov sa bude vzťahovať aj na pobrežnú zónu Severného mora. Vojenská letecká doprava je povolená na prevádzkové účely na základe článku 11. Cvičenia vojenského letectva (vrátane pátracích a záchranárskych cvičení) môžu prebiehať mimo oblastí zóny I.

Na rybolov na účely výskumu sa obmedzenia prístupu nevzťahujú.

Výlov mušlí je povolený iba do 1. januára 2014 v oblasti nad obcou Schiermonnikoog s rozlohou približne 20 ha, na ktorú sa do tohto dátumu vzťahuje koncesia (pozri graf 18 PKB Derde Nota Waddenzee (Tretí dokument o politike týkajúci sa Waddenského mora)) a ktorá sa prekrýva s danou oblasťou zóny I. Príslušné koncesné oblasti sú ustanovené v národnom politickom dokumente o výlove mušlí. Tento dokument vymedzuje príslušné oblasti a uvádza ročné kvóty výlovu mušlí. Takisto ustanovuje základné podmienky, ktoré sa môžu vzťahovať na licencie. Vzhľadom na možné rušenie (potápavého) vodného vtáctva je výlov mušlí v tejto oblasti povolený iba od 1. apríla do 1. novembra.

Kladenie a údržba potrubí a komunikačných káblov sú naďalej povolené na základe licencie vydanej v súlade so zákonom o ochrane prírody. Týka sa to dočasných projektov, ktoré spôsobujú lokálne narúšanie morského dna a podliehajú regulácii národnej koordinačnej správy, napr. projekty celoštátneho významu.

Prístup a tranzit plavidiel je takisto povolený od 1. apríla do 1. novembra, keď je nebezpečenstvo rušenia skupín citlivého vtáctva, ako je turpan, potáplica severská a potáplica štíhlozobá, malé, pretože tieto vtáky sa v tomto období nevyskytujú vo veľkej miere.

Výnimka zákazu tranzitu od 1. novembra do 1. apríla platí iba pre oblasť pri obci Petten v zóne I, čo umožňuje tranzit do ostatných oblastí počas celého roka. To platí pre všetky plavidlá vrátane rybárskych plavidiel. Počas tranzitu však nesmú vykonávať rybolov a ich rybársky výstroj musí byť uložené alebo byť v takom stave, že nie je možné ho okamžite použiť. Táto výnimka sa uplatňuje na oblasť pri obci Petten, pretože alternatívne vodné cesty sú príliš dlhé.

Zákaz tranzitu pre lode je v rozpore s Medzinárodným dohovorom o morskom práve, ktorý zaručuje právo voľného prechodu. Štáty však majú právo v úradnej zóne do 12 míľ od pobrežia zavádzať obmedzenia lodnej dopravy. Všetky oblasti zóny I sa nachádzajú v tejto zóne do 12 míľ od pobrežia. Pokiaľ ide o otázku obmedzení tranzitu, bude sa konzultovať s Medzinárodnou námornou organizáciou (IMO).

Dopĺňanie piesku je nevyhnutné v záujme bezpečnosti pobrežia a má preto celoštátny význam. Okrem toho, na rozdiel napríklad od komerčného rybolovu, nejde o nepretržitú činnosť. V priemere sa dopĺňanie piesku na jednotlivých miestach vykonáva každé štyri roky a trvá pár týždňov až niekoľko mesiacov. Analýza vplyvov (NEA) pre plán riadenia lokality sústavy Natura 2000 v pobrežnej zóne Severného mora ukazuje, že druhy vtáctva, ktoré sú najviac citlivé na rušenie a ktoré sa vyskytujú v oblastiach zóny I, plavidlá vo vzdialenosti 1 500 metrov nerušia. Tieto minimálne vzdialenosti od kŕdľov (turpanov) sa preto zohľadnia pri určovaní polohy variabilného koridora, aby sa zabránilo rušeniu vtáctva. Cieľom ústrednej vlády je, aby boli tieto koridory počas citlivého zimného obdobia využívané čo najmenej.

Článok 3

Tento článok upravuje obmedzenia prístupu, pokiaľ ide o oblasti zóny II. Celková rozloha všetkých oblastí zóny II je približne 216 km2 alebo 15 % celkovej rozlohy lokality sústavy Natura 2000 v pobrežnej zóne Severného mora.

V uzavretých oblastiach zóny II je úplne zakázaný rybolov na morskom dne a iné činnosti, ktoré narúšajú morské dno.

Cieľom je umožniť rozvoj týchto oblastí z hľadiska zlepšenia kvality biotopu typu H1110_B pri jeho minimálnom narušení. Ostatné využitia budú v čo najväčšej možnej miere uvedené do súladu s týmto cieľom. Sú vymedzené v tomto článku a zahrnuté do príslušného plánu riadenia.

V oblasti pri obci Petten v zóne II (oblasť vyznačená zeleným krížovým šrafovaním na mape v prílohe: zóna II**) je rybolov s vlečnými sieťami s elektrickým impulzom povolený do 1. januára 2016. Celková rozloha tejto oblasti zóny II je približne 49 km2 alebo 3 % celkovej rozlohy lokality sústavy Natura 2000 v pobrežnej zóne Severného mora. Táto výnimka sa uplatňuje z dôvodu označenia okolitej oblasti ako zóny III. V dôsledku toho sa zákaz rybolovu vlečnými sieťami s reťazami na plašenie vzťahuje na väčšiu oblasť.

Pelagický rybolov s využitím vlečných sietí je povolený iba v zóne II pod podmienkou, že sa pri ňom využíva pevný výstroj, ktorý nie je možné použiť aj na rybolov na morskom dne. Ak sa v oblasti zóny II používa výstroj na pelagický rybolov, ktorý môže byť zároveň použitý na rybolov na morskom dne (napríklad ak je vybavené sieťami s cievkami), nie je vždy možné zistiť, či sa v zóne II vykonáva alebo vykonával rybolov na morskom dne. Preto je presadzovanie právnych predpisov zložitejšie.

Bežný lov kreviet môže v týchto oblastiach prebiehať iba do 1. januára 2014, keď vyprší platnosť licencií vydaných v súlade so zákonom o ochrane prírody (ktoré sa vydávajú iba holandským lovcom kreviet). Od roku 2015 bude lov kreviet v oblastiach zóny II opäť povolený na základe licencie vydanej v súlade so zákonom o ochrane prírody, ak výskum jednoznačne potvrdí, že lov kreviet s využitím cievok nemá žiadne preukázateľné negatívne účinky na morské dno a jeho faunu. Výskum musí iniciovať, uskutočniť a financovať samotný (holandský alebo zahraničný) sektor lovu kreviet. O tom, či daný výskum preukázal uvedené skutočnosti, rozhodnú príslušné orgány v rámci posudzovania žiadostí o vydanie licencií v súlade so zákonom o ochrane prírody platných pre lov kreviet v príslušných oblastiach po 1. januári 2014. Vzhľadom na očakávané výsledky výskumu a ciele ochrany stanovené pre tieto oblasti sú samotné licencie dôležité, pretože lov kreviet môže škodlivo vplývať na kvalitu prirodzených biotopov a druhov alebo môže mať za následok výrazné rušenie druhov, pre ktoré sú tieto oblasti určené. Súčasťou takýchto licencií vydaných s platnosťou po 1. januári 2014 môžu byť zmierňujúce opatrenia.

Koncesia na výlov mušlí (pozri graf 18 PKB Derde Nota Waddenzee) platí do 1. januára 2014. Výlov mušlí sa môže v koncesných oblastiach po tomto dátume vykonávať na základe licencie vydanej v súlade so zákonom o ochrane prírody. Príslušné koncesné oblasti sú ustanovené v národnom politickom dokumente o výlove mušlí. Tento dokument vymedzuje príslušné oblasti a uvádza ročné kvóty výlovu mušlí. Takisto sa v ňom uvádzajú základné podmienky ustanovené licenciami.

Kladenie a údržba potrubí a komunikačných káblov budú naďalej povolené na základe licencie vydanej v súlade so zákonom o ochrane prírody. Týka sa to dočasných projektov, ktoré spôsobujú lokálne narúšanie morského dna a podliehajú regulácii národnej koordinačnej správy, napr. projekty celoštátneho významu.

Prístup a tranzit je inak pre všetky plavidlá vrátane rybárskych plavidiel povolený.

Rybolov s využitím pevného výstroja, zariadenia na zachytávanie semien lastúrnikov a kotvenie plavidiel sú povolené aj naďalej, pretože morské dno narúšajú iba veľmi zriedka a v malej miere.

Článok 4

Týmto článkom sa upravujú obmedzenia prístupu, pokiaľ ide o oblasti zóny III. Celková rozloha všetkých oblastí zóny III je približne 407 km2 alebo 28 % celkovej rozlohy lokality sústavy Natura 2000 v pobrežnej zóne Severného mora.

Uzavreté oblasti zóny III sú určené na podporu inovatívneho rozvoja s cieľom zabezpečiť, aby sa pri rybolove používali iba najlepšie dostupné metódy a postupy rybolovu. Príslušný orgán, v tomto prípade ministerstvo hospodárskych vecí, poľnohospodárstva a inovácií, posúdi, aké sú v danom čase najlepšie dostupné metódy a postupy rybolovu. Toto posúdenie sa vykoná v rámci postupu vydávania licencií v súlade so zákonom o ochrane prírody platných pre akýkoľvek osobitný druh rybolovu v tejto zóne. Rybári, ktorí chcú požiadať o uznanie svojho výstroja ako „najlepšej dostupnej metódy a postupu rybolovu“, musia príslušný orgán požiadať o písomné potvrdenie na adresu ministerstva hospodárskych vecí, poľnohospodárstva a inovácií (Ministry of Economic Affairs, Agriculture and Innovation), Postbox 20401 EA, The Hague, Holandsko. Táto žiadosť musí obsahovať správu o výskume potvrdzujúcu, že daný výstroj má, pokiaľ ide o príslušné ciele ochrany lokality sústavy Natura 2000, potenciálne menej škodlivé účinky v porovnaní s výstrojom používaným v čase vydania licencie.

Všetky druhy rybolovu, ktoré nenarúšajú morské dno, sú povolené.

Rybolov vlečnými sieťami s reťazami na plašenie je povolený do 1. januára 2014 iba v oblastiach zóny III pri obciach Petten a Eierlandsegat, nie však v iných oblastiach zóny III.

Pelagický rybolov s využitím vlečných sietí je povolený iba v zóne III pod podmienkou, že sa pri ňom využíva pevný výstroj, ktorý nie je možné použiť aj na rybolov na morskom dne. Ak sa v oblasti zóny III používa výstroj na pelagický rybolov, ktorý môže byť zároveň použitý na rybolov na morskom dne (napríklad ak je vybavené sieťami s cievkami), nie je vždy možné zistiť, či sa v zóne II vykonáva alebo vykonával rybolov na morskom dne. Preto je presadzovanie právnych predpisov zložitejšie. Príslušné kontroly budú vykonávať kontrolóri vymenovaní pre danú oblasť.

Koncesia na výlov mušlí (pozri graf 18 PKB Derde Nota Waddenzee) platí do 1. januára 2014. Výlov mušlí sa môže v koncesných oblastiach po tomto dátume vykonávať na základe licencie vydanej v súlade so zákonom o ochrane prírody. Príslušné koncesné oblasti sú ustanovené v národnom politickom dokumente o výlove mušlí. Tento dokument vymedzuje príslušné oblasti a uvádza ročné kvóty výlovu mušlí. Takisto sa v ňom uvádzajú základné podmienky ustanovené licenciami.

Lov kreviet je povolený do 1. januára 2014 a po tomto dátume sa môže vykonávať na základe licencie vydanej v súlade so zákonom o ochrane prírody. Zahraničné plavidlá, ktoré lovia krevety, sa môžu bližšie informovať od združenia Produktschap Vis (Komoditná rada pre ryby a rybie výrobky) a/alebo od združenia Nederlandse Vissersbond (Federácia holandských rybárov) alebo sa zapojiť do postupov vydávania licencií v súlade so zákonom o ochrane prírody, ktoré tieto združenia iniciovali a koordinujú. Bližšie informácie môžu poskytnúť aj príslušné orgány. Ďalšie informácie sú k dispozícii v rámci všeobecných vysvetliviek v tomto dokumente.

Kladenie a údržba potrubí a komunikačných káblov budú naďalej povolené na základe licencie vydanej v súlade so zákonom o ochrane prírody. Týka sa to dočasných projektov, ktoré spôsobujú lokálne narúšanie morského dna a podliehajú regulácii národnej koordinačnej správy, napr. projekty celoštátneho významu.

Prístup a tranzit je inak pre všetky plavidlá vrátane rybárskych plavidiel povolený.

Lov mäkkýšov je povolený s výnimkou lovu mäkkýšov rodu Spisula v oblasti nad obcou Ameland v zóne III a iba na základe licencie vydanej v súlade so zákonom o ochrane prírody alebo na základe plánu riadenia. V oblasti nad obcou Ameland je lov mäkkýšov rodu Spisula zakázaný pre častý výskyt kŕdľov turpanov.

Rybolov s využitím pevného výstroja, zariadenia na zachytávanie semien lastúrnikov a kotvenie plavidiel sú povolené aj naďalej, pretože morské dno narúšajú iba veľmi zriedka a v malej miere.

Článok 5

Celková rozloha lokality sústavy Natura 2000 v pobrežnej zóne Severného mora je približne 1 440 km2. Tento článok upravuje rybolov v oblastiach pobrežnej zóny Severného mora, ktoré nie sú súčasťou zón I, II a III. Celková rozloha týchto zvyšných oblastí je približne 672 km2 alebo 47 % celkovej rozlohy lokality sústavy Natura 2000 v pobrežnej zóne Severného mora.

Všetky druhy rybolovu sú v tejto oblasti povolené na základe licencie vydanej v súlade so zákonom o ochrane prírody, pokiaľ sa pre daný druh rybolovu licencia vyžaduje, alebo na základe zahrnutia daného druhu rybolovu do plánu riadenia. Prostredníctvom požiadavky na licenciu alebo zahrnutia do plánu riadenia je možné predchádzať ďalšiemu rozširovaniu rybolovu, najmä v lokalite sústavy Natura 2000 v pobrežnej zóne Severného mora, a tým zaručiť dosiahnutie cieľov ochrany, ktoré boli pre túto lokalitu vytýčené.

Rybolov vlečnými sieťami s reťazami na plašenie bude povolený mimo zón I, II a III a mimo výskumných oblastí, ktoré neležia v týchto zónach, a to najneskôr do 1. januára 2016.

Článok 6

Označenie výskumných oblastí a vymedzenie zón v súvislosti s komerčným rybolovom v zóne Vlakte van de Raan sa uskutoční v priebehu roka 2012, s výnimkou malej časti, ktorá je označená touto vyhláškou. Následne bude prístup do lokality sústavy Natura 2000 v zóne Vlakte van de Raan od 1. januára 2013 obmedzený.

Rybolov vlečnými sieťami s reťazami na plašenie je v zóne Vlakte van de Raan povolený mimo výskumných oblastí maximálne do 1. januára 2016 a iba na základe licencie vydanej v súlade so zákonom o ochrane prírody.

Lov mäkkýšov, rybolov s využitím pevného rybárskeho výstroja a zariadenia na výlov semien lastúrnikov sú povolené mimo výskumných oblastí na základe licencie vydanej v súlade so zákonom o ochrane prírody alebo na základe plánu riadenia.

Ostatné druhy komerčného rybolovu sú povolené iba na základe licencie vydanej v súlade so zákonom o ochrane prírody. Prostredníctvom požiadavky na licenciu je možné predchádzať ďalšiemu rozširovaniu komerčného rybolovu, najmä v lokalite sústavy Natura 2000 v zóne Vlakte van de Raan, a tým zaručiť dosiahnutie cieľov ochrany, ktoré boli pre túto lokalitu vytýčené. Okrem týchto obmedzení sa na zónu Vlakte van de Raan nevzťahujú žiadne ďalšie obmedzenia prístupu.

Článok 7

Tento článok ustanovuje, že ak sa výskum vo výskumných oblastiach dokončí pred 1. januárom 2016, na príslušnú zónu sa bude vzťahovať režim, ktorý sa uplatňuje v okolitých oblastiach, a to bezprostredne po dokončení výskumu v daných oblastiach.

O tejto skutočnosti budú holandskí a zahraniční rybári, ako aj ostatné zainteresované strany, informovaní na webových stránkach ministerstva, webových stránkach centra CIRCACB, vo Vládnom vestníku a prostredníctvom domácich a zahraničných komunikačných portálov rybárskych obchodných organizácií.

Článok 8

Podľa európskych právnych predpisov musia byť obchodné rybárske plavidlá vybavené funkčným zariadením na satelitné sledovanie využívajúce systém monitorovania plavidiel (VMS – Vessel Monitoring System) alebo, v závislosti od typu plavidla, automatický identifikačný systém (AIS – Automatic Identification System). Táto požiadavka sa vzťahuje iba na rybárske plavidlá, ktoré musia byť systémom na sledovanie vybavené zo zákona, preto sa do textu pridalo slovné spojenie „ak je to relevantné“. Dané opatrenie uľahčí presadzovanie tejto vyhlášky, pokiaľ ide o rybárske plavidlá.

Presadzovanie sa týka celého súboru príslušných právnych predpisov v oblasti ochrany prírody a iných predpisov upravujúcich rybolov v rámci európskej spoločnej politiky rybného hospodárstva.

Článok 9

Podľa článku 20 ods. 4 zákona o ochrane prírody sa na štát, ako na vlastníka lokality, vzťahuje výnimka z obmedzení prístupu ustanovených touto vyhláškou. Zámerom tohto opatrenia je umožniť ústrednej vláde vykonávať alebo zadávať práce, ktoré sú nevyhnutne potrebné na účely riadenia a údržby, značenia, monitorovania, záchranárskych prác, inšpekcie, dohľadu, vyšetrovania alebo obrany.

Článok 10

Z dôvodu právnej istoty a vzhľadom na výskum, ktorý sa má vykonať, sa vláda rozhodla predĺžiť obdobie platnosti tejto vyhlášky. Vyhláška zostane v platnosti do 1. januára 2016, čiže dovtedy, keď nadobudne platnosť všeobecný zákaz rybolovu vlečnými sieťami s reťazami na plašenie, alebo aj skôr, pokiaľ sa od tohto druhu rybolovu upustí v súlade s článkom 8.

Článok 11

Na účely prístupu zahraničných rybárskych plavidiel bol vytvorený systém oznamovania s cieľom zahrnúť tieto plavidlá do postupov vydávania licencií. Na základe oznámenia budú údaje týkajúce sa plavidla pridané na zoznam plavidiel, ktorý je pripojený k licencii ako príloha. Uvedené opatrenie umožní týmto plavidlám vykonávať rybolov v súlade s podmienkami vymedzenými licenciou. Požiadavka na licenciu sa uplatňuje vo všetkých častiach lokalít sústavy Natura 2000 v holandskej pobrežnej zóne, konkrétne v pobrežnej zóne Severného mora a v zóne Voordelta a Vlakte van de Raan.